Undervisningsbygg med i nytt EU-nettverk

Undervisningsbygg er nå med i et Europeisk nettverk som skal jobbe mot miljøvennlige energiløsninger i bygg.

Mer effektiv rehabilitering av skolebygg blir resultatet når Undervisningsbygg samarbeider i EU-nettverk om innovasjonsmidler. Samarbeidet skal se på samspillet mellom energieffektive bygg, lokal fornybar elektrisitetsproduksjon, miljøvennlige varme- og kjøleløsninger og smarte styringssystemer.

EUs rammeprogram Horisont 2020

Løsningene kan være enten på bygget eller i byggets nærområde. Dette samarbeidet har som mål å bidra til økt deltagelse i EUs rammeprogram Horisont 2020, samt øke samarbeid med ledende europeiske aktører. Målet for deltakerne i nettverket er at de sammen lager en god søknad om EU-midler, slik at de kan utvikle nye måter for rehabilitering av eksisterende bygg, på en energibesparende, rimelig og effektiv måte.

Miljørådgiver Bodil Motzke i Undervisningsbygg, sier fordelen med å delta i nettverket er at vi kan få penger til innovasjon og får dermed muligheter til å teste nye metoder.

I følge Motzke er målet til Undervisningsbygg å søke om midler sammen med de andre aktørene i nettverket innen 2017. Det søkes midler fra Horisont 2020, som er verdens største program for innovasjon og forskning. Programmet skal dele ut 70 milliarder euro over sju år fra 2014.

Sammen med Omsorgsbygg og Sintef byggforsk

Foruten Undervisningsbygg er følgende deltakere i nettverket: Omsorgsbygg, Statsbygg, Snøhetta, Caverion, Multiconsult, Skanska, NTNU og Sintef byggforsk.

- Det er også et ønske fra Oslo kommune at foretakene deltar i EU-program slik at vi drar nytte av EU-samarbeidet, og kan få økonomisk støtte til ulike prosjekter som Oslo kommune prioriterer, sier seniorrådgiver Ayse Nordal, som er ansvarlig for EU-samarbeid i Undervisningsbygg.

Nettverket starter opp med sitt første møte allerede i mars.